નિધિએ બિયોન્ડ બાઉન્ડરીઝ નામે સંસ્થાની પણ સ્થાપના કરી જેમાં મહિલાઓને ડ્રાઈવિંગ કરવા માટે દરેક ટ્રેઈનિંગ અને માર્ગદર્શન પૂરું પાડવામાં આવે છે. તેમ જ એમને નવા સાહસો માટે પ્રેરણા પણ મળી રહે છે. નિધિને સ્ત્રી હોવાથી ક્યારેય લાંબા નિર્જન રસ્તાઓ અને અજાણ્યા પ્રદેશોમાં એકલા ડ્રાઈવ કરતા ડર નથી લાગતો. તેનું કહેવું છે કે તમને ડર અનિશ્ર્ચિતતાનો લાગતો હોય છે. મને ક્યારેય ડર લાગતો નથી. હા, હું તકેદારી જરૂર રાખું છું, પણ એવી તકેદારી તો પુરુષ ડ્રાઈવરોએ પણ રાખવી જ પડતી હોય છે. અને એકલતાનો ડર તો મને લાગતો જ નથી. સાયબિરિયામાં લાંબા રસ્તાઓ પર એકલા જતાં મને મારો વધુ પરિચય થયો. ત્યાં ક્યારેક તો માઈલોના માઈલો સુધી ન તો કોઈ માણસ મળે કે ન તો મોબાઈલના સિગ્નલ હોય. તે વખતે મને મારી જાતને ઓળખવાનો, સમજવાનો મોકો મળ્યો. એ પ્રદેશોમાં મારું ધ્યાન ખેંચે એવી કોઈ બાબત નહોતી. બધું જ ઠંડું, સફેદ અને સ્તબ્ધ હોય. સમય પણ સ્તબ્ધતામાં સરી પડ્યો હોય. ત્યારે મને દેખાતું કે હું કઈ રીતે વર્તું છું. કઈ રીતે કોઈપણ બાબતનો પ્રત્યાઘાત આપું છું. ડ્રાઈવિંગ મને મારી જાતની નજીક લઈ જાય છે કદાચ એટલે જ મને ગમે છે. દિલ્હીથી લંડન જતી સમયે પણ મને મ્યાનમારમાં વરસાદને કારણે ભેખડો ધસી જવાથી અઠવાડિયા સુધી રોકાઈ જવું પડ્યું હતું. મારી સાથે પ્રવાસ કરતી રશ્મી કોપ્પર અને સૌમ્યા ગોયલ તે સમય દરમિયાન પાછા બેંગલોર જતા રહ્યા હતા, પણ મારે તો જીપ પાસે રોકાવું જ પડ્યું. ખેર, આવી લોન્ગ ડ્રાઈવ પર જતાં પહેલાં હું જીપને રિપેર કરતાં પણ શીખી. અને વિવિધ રસ્તાઓ પર ગાડી ચલાવવા માટેના કેટલાક નિયમો અને નુસ્ખાઓ પણ શીખવા પડ્યા. બહારની બાઉન્ડ્રીઓ કરતાં અંદરની બાઉન્ડ્રીઓ તોડી શકાયાનો મને આનંદ છે.